Moorexpress

}

|}
|}
De **Moorexpress** is en Iesenbahnlien in’t Elv-Werser-Dreeeck in’t nöördliche Neddersassen. De Bahn verkehrt op Normalspoor twüschen Stood un Bremen un juckelt dorbi över de Öörd Bremervöör, Gnarrenborg, Worpsweed un Oosterholt-Scharmbeck. 

## Daten un Tallen
De Bremervörer-Oosterholter Iesenbahn is dat Karnstück vun’n Moorexpress mit en Streckenläng vun 47,8 km. An’n 15. Oktober 1907 is de Sellschop „Lüttbahn Bremervöör-Oosterholt“ grünnt worrn, twee Johr dorop, an’n 23. Juni 1909 weer dat Deelstück vun Bremervöör bit na Gnarrenborg in Bedriev nahmen. Dat Deelstück vun Gnarrenborg wieter na Oosterholt-Scharmbeck weer an’n 9. Februar 1911 apen maakt. In’t Johr 1942 is de Naam vun de Sellschop ännert woorn na „Bremervörer-Oosterholter Iesenbahn“.

An’n 5. Oktober 1952 is op de Streck Stood-Bremervöör-Bremen en Gautogverbinnen inricht worrn. De hett enige Johrteihten op disse Lien Lüüd transporteert, man an’n 18. März 1978 weer de Personenverkehr instellt. Eerst an’n 1. Mai 2000 is in’n Rahmen vun en Wekenenn-Sünnerverkehr na de EXPO 2000 de Personenverkehr wedder opnahmen worrn. Toeerst is de „Moorexpress“ as denn wedder twüschen Stood un Oosterholt bedreven worrn. Siet den 29. April 2006 föhrt de Bahn ok wedder bit na Bremen in’n Rahmen vun en touristisch Projekt.

## Historie
### Bremervöör — Oosterholt
De nee grünnte „Lüttbahn Bremervöör-Oosterholt GmbH“ (KBO) güng af 1909 doran, dat noch to wiete Delen wille Düvelsmoor praat to maken, üm en 47,8&nbsp;km lange Iesenbahnstreck to boen. De is in twee Afsnitten in Bedriev nahmen worrn. De eerste 1909 vun Bremervöör na Gnarrenborg, de tweete twee Johr later wieter bit na Oosterholt-Scharmbeck. De Tog fohr fiefmol an’n Dag af in Richt Bremervöör.

De Personenverkehr, de bit dorhen regelmatig dör de *Bremervörer-Oosterholter Iesenbahn GmbH* (BOE) aflööp, is an’n 18. März 1978 op de Streck instellt un op Busverkehr verlagert worrn. De lütte Göderverkehr is bit vundaag wietergahn, un de Personenverkehr besteiht nu wedder in Sünnerfohrten-Verkehr mit Fohrttüch vun de ehmolige Bremervörer-Oosterholter Iesenbahn un vun de DB an Wekenennen. Bedreven warrt de vun de Iesenbahnen un Verkehrsbedrieven Elv-Werser GmbH (EVB). Siet Mai 2006 geiht de Moorexpress vun Stood bit na Bremen.

### Bremervöör — Stood
De Streck twüschen Bremervöör un Stood is an’n 1. Oktober 1898 as eerste Iesenbahnverbinnen na Bremervöör in Bedriev nahmen worrn. Se weer in’n Staatsbesitt un is jümmer vun de staatlichen Iesenbahnen bedreven worrn. An’n 27. September 1992 is disse Streck vun de EVB övernahmen worrn, man een Johr later weer de Verkehr instellt, vunwegen dat de anliggen Gemenen för den Personenverkehr keen Toschüss geven künnen. De Personentöög in Richt Bremerhoben fohrt siether över Harsfeld na Buxthu un to’n Deel wieter no Hamborg-Neegraven.

De Bedrievers un Anstöters vun den Moorexpress hebbt sik vörnahmen, nu dör den spoodriek inrichten Touristik-Verkehr op lange Sicht den Apentlichen Personen-Naverkehr (ÖPNV) in’n Elv-Werser-Ruum wedder op de Schien torüch to bringen. En wichtigen Schritt in disse Richt is maakt worrn, as de Landkreis Rodenborg (Wümm) de Streck nu in sien regional Ruumordenprogramm as en Projekt to’n Wedderingangbringen vun’n ÖPNV opnahmen hett.

## Antokieken
De Bahnstreck is nich blots dör de Öörd bekannt worrn, de se verbinnen deit. Dorto hebbt ok de in’n Bedrievsmiddelpunkt liggen Oort Gnarrenborg bidragen, woneem in de Marienhütt lange Johren Glas maakt worrn is, dat in de hele Welt verschickt weer. Un ok de Künstlerkolonie Worpsweed an’n Foot vun’n Weyerbarg hett de Bahn düchtig bekannt maakt. De Künstler Heinrich Vogeler hett för vele vun de Bahnhöff langs de Bahnlien de Vörlaag maakt. De Bahnhoff vun Worpsweed is dat beste Bispeel dorför. In’n Bahnhoff vun Gnarrenborg kann een dat Gnarrenborger Glasmuseum bekieken, un in Deins steiht dat Düütsche Feld- un Lüttbahnmuseum. In Gnarrenborg sitt ok de *Bremervörer-Oosterholter Iesenbahnfrünnen*, de dor den ehmoligten Lokschuppen vun de BOE afwohrt un as Museum instandhollt.

## Verkehrshenwiesen
* In’n Moorexpress künnt ok Fahrrööd mitnahmen warrn.
* De Fohrkorten för de Sünnerfohrten, de twüschen Mai un Oktober maakt warrt, künnt direkt bi’t Personal in’n Tog löst oder bi de öördlichen Touristik-Agenturen köfft warrn.
* De Moorexpress-Verkehr heet sien eegen Fohrpriesen, he höört nich to den Verkehrsverbund Bremen-Neddersassen (VBN) un ok nich to den Hamborger Verkersverbund (HVV).
* Dat gifft en Audioföhren vun *Infotrail*. Dormit kann sik de Fohrgast wiel de Fohrt öve en MP3-Speler Informatschonen un Geschichten över de Bahn un de Region anhören.

## Literatur
* Peter Elze, Karl-Robert Schütze: *Der Moorexpress*. Worpsweder Verlag, 2. Oplaag 1984
* Dieter-Theodor Bohlmann: *Die Eisenbahnen und Verkehrsbetriebe Elbe-Weser*. Zeunert, Gifhorn 1984, ISBN 3-924335-51-6  
* Gerd Wolff: *Deutsche Klein- und Privatbahnen Band 10: Niedersachsen 2*. EK-Verlag, Freiburg 2007, ISBN 978-3-88255-669-8

## Websteden
* Fohrplaan vun’n Moorexpress (hoochdüütsch)
* Höörbispeel vun de Audioföhren (hoochdüütsch)
* Websteed vun’n Bedriever EVB (hoochdüütsch)
* De Vereen: Bremervörer-Oosterholter Iesenbahnfrünnen e.&nbsp;V. (hoochdüütsch)